**Lisa 2**

ARVUTITE ÜÜRILEPING

*Lepingu sõlmimise kuupäev digitaalallkirjas.*

**…………..** (edaspidi nimetatud *üürnik*), keda …………. alusel esindab ……………,

ja

**…………..** (edaspidi nimetatud *üürileandja*), keda …………. alusel esindab …………….. ,

keda nimetatakse edaspidi pool või koos pooled, sõlmisid käesoleva hankelepingu (edaspidi *leping*) alljärgnevas:

1. **Üldsätted**
   1. Leping on sõlmitud väikehanke „Sülearvutite üürimine Saue vallavalitsusele“) tulemusena.
   2. Üürileandja suhtleb Hankija esindajatega eesti keeles. Kõik Lepinguga seotud dokumendid vormistatakse eesti keeles.
   3. Lepingus, kus kontekst seda nõuab, võivad ainsuses olevad sõnad tähendada mitmust ja vastupidi.
   4. Kõik Lepingu tõlgendamisest või täitmisest tulenevad vaidlused püütakse lahendada Lepingupoolte vaheliste läbirääkimiste teel. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele.
   5. Leping on koostatud elektrooniliselt ja allkirjastatud digitaalselt. Lepingu mõlemale Poolele jääb mõlema Poole digitaalse allkirjaga lepingu fail.
   6. Lepingu dokumendid koosnevad Lepingust, Lepingu Lisadest ning Lepingu muudatustest, milles lepitakse kokku pärast Lepingule alla kirjutamist.
   7. Lepingul selle sõlmimise hetkel järgmised lisad:
      1. Lisa 1 –Väikehanke alusdokument;
      2. Lisa 2 – Üürileandja poolt esitatud pakkumus väikehankele.
2. **Lepingu objekt ja tähtajad**
   1. Lepingu alusel üürileandja kohustub tarnima ja andma üürnikule tasu eest kasutusse lisas 1 sätestatud sülearvutid koos tarkvara ja litsentsidega (edaspidi *kaup*), lisas sätestatud hindadega ning lisas sätestatud tarnekohtades ja tähtpäeval.
   2. Pooled peavad koheselt informeerima teist poolt lepingu täitmise viivitusest või viivituse sattumise ohust ja põhjustest.
   3. Üürileandja annab kauba üürnikule üürile 48 (neljakümne kaheksaks) kuuks alates kauba üleandmise hetkest.
   4. Üürileandja garanteerib, et tal on õigus anda üürnikule lepingu objektiks oleva tarkvara ja teiste autori- või muude sarnaste õigustega kaitstavate asjade kasutamisõigus.
3. **Üür ja maksetingimused**
   1. Lepingu hind kokku on ……… eurot, millele lisandub käibemaks kehtivas määras.
   2. Üürnik kohustub lepinguperioodi jooksul tasuma üürileandjale lepingu objektiks oleva kauba kasutamise eest igal kalendrikuul üüri järgmiselt:
      1. Lisas 1 toodud ühe sülearvuti eest ..... kuus;
   3. Üür sisaldab üürileandja kulusid seoses kauba kasutusse andmisega, tasu kauba ja sellega koos üle antud lisaseadmete kasutamise eest ja muude lepinguga kokkulepitud teenuste (tarkvara litsentsid, tarne, garantii, kindlustus jms) osutamise eest. Üür on üürileandja ainuke tasu seoses lepinguga ja üürileandja ise ega tema töötajad ei võta päevarahasid, kaudset tasu ega muud lepingus toodud kohustustega seotud tasu. Samuti ei ole üürileandjal ise ega tema töötajatel õigust täiendavale autori, litsentsi- või muule sarnasele tasule seoses lepingu täitmisel kasutatud patenteeritud või muul viisil kaitstud eseme või protsessiga.
   4. Üüri hind lepingu kehtivusperioodi jooksul on lepingu pooltele siduv ega kuulu muutmisele.
   5. Üürileandjal tekib õigus nõuda üüri pärast kauba nõuetekohast tarnimist ja üleandmise-vastuvõtu akti allkirjastamist üürniku poolt.
   6. Üüri nõudmiseks esitab üürileandja üürnikule iga kalendrikuu arve selle kuu jooksul seadmete kasutamise eest. Arve tuleb esitada üürnikule masinloetaval kujul e-arvena, mille üürnik kohustub tasuma arvel näidatud tähtaja jooksul, mis ei tohi olla lühem kui 14 kalendripäeva arve esitamisest.
   7. Kui üürnik leiab, et üürileandja poolt edastatud arve ei vasta lepingule ja/või üürileandja poolt tegelikult tarnitud kaubale, esitab üürnik üürileandjale arve kohta pretensiooni 7 tööpäeva jooksul arve saamisest.
4. **Kauba kohaletoomine ja üleandmine**
   1. Üürileandja toob üürile antava kauba selle eest eraldi tasu küsimata kohale ja annab üürnikule üle lisas 1 toodud tarnekohas ja kuupäeval. Tarne sisaldab ka kauba transporti tarnekoha siseruumi. Samaaegselt kaubaga tuleb üle anda ka kaubaga seotud tarkvara ja litsentsid ning tehniline dokumentatsioon, kasutusjuhendid jms.
   2. Samale tarneaadressile aga erinevatele tarnekontaktidele (nt erinevatele asutustele) tarnitakse kaup eraldi ning tarne antakse üle tarnekontaktile.
   3. Enne kauba kohale toomist edastab üürileandja üürnikule elektrooniliselt üleandmise-vastuvõtmise akti projekti, mis sisaldab andmed üürnikule üürile antava kauba kohta (seadme mudel, seerianumber, litsentsi number, üleandmise kuupäev ja tarneaadress) grupeerituna tarne asukohtade järgi.
   4. Kauba tarnimisel tarnekohta toimub kauba ja kauba juurde kuuluvate dokumentide ja tarvikute valduse üleandmine üürnikule, kes kohustub kauba viivitamatult üle vaatama ja esmasel vaatlusel lepingu tingimustele vastava kauba valduse vastu võtma. Valduse üleandmise kohta allkirjastavad pooled saatelehe/valduse üleandmise akti. Juhusliku hävimise või kahjustumise risk läheb üürnikule üle lepingu objektiks oleva kauba valduse üleandmisel.
   5. Kauba üleandmisel allkirjastab üürileandja digitaalselt ka kauba üleandmise-vastuvõtmise akti ning edastab selle üürnikule. Üürnik kontrollib kauba vastavust lepingu tingimustele ning allkirjastab üleandmise akti hiljemalt 7 kalendripäeva jooksul arvates kauba valduse üleandmisest või puuduste tuvastamisel esitab sama aja jooksul kirjalikus vormis põhjendatud pretensioonid kauba kohta.
   6. Üürileandja on kohustatud 7 kalendripäeva jooksul arvates puuduste nimekirja saamisest parandama puudused või esitama üürnikule kirjalikud vastuväited. Kui pooled ei jõua kokkuleppele tarnitud kaubas esinevate puuduste olemasolu osas, siis on üürnikul õigus korraldada erapooletu eksperdi juhtimisel ekspertiis, milles on õigus osaleda ka poolte esindajatel. Erapooletu eksperdi ekspertiisitasu tasub pool, kelle kahjuks ekspertarvamus tehti.
   7. Tarne loetakse teostatuks ning kaup üürnikule üle antuks, kui üürnik on kauba valduse tarnekohas vastu võtnud, kontrollinud pärast kauba valduse vastuvõtmist selle vastavust lepingu tingimustele ja andnud ka selle kohta üleandmise-vastuvõtmise aktile allkirja. Üleandmise akti allkirjastamiseks ei loeta üürniku poolt kauba üleandmisel saatelehe allkirjastamist, mis näitab vaid kauba füüsilise valduse üleandmist üürnikule.
5. **Kauba kvaliteet ja vastavus lepingu tingimustele**
   1. Üleantava kauba kvaliteet peab vastama kokkulepitud tingimustele ning tootja poolt antud kirjelduses nimetatud tehnilistele ja kvaliteeditingimustele.
   2. Kui üürnik avastab kauba mittevastavuse lepingule või mittekvaliteetsuse, teatab ta sellest koheselt üürileandjale.
   3. Üürnik koostab kahepoolse akti kauba puuduste kohta ja vajadusel kutsub akti koostamisele ka üürileandja esindaja. Kui üürileandja oma esindajat määratud tähtajaks kohale ei saada või väljakutsele ei reageeri, võib üürnik omal valikul koostada ühepoolse akti, mis on pretensiooni esitamise aluseks või kasutada erapooletut eksperti. Sellisel juhul nõutakse ekspertiisikulud sisse üürileandjalt.
   4. Mittekvaliteetse või lepingu tingimustele mittevastava kauba üleandmisel on üürileandja kohustatud üürniku nõudmisel kas kauba tasuta parandama või mittekvaliteetse või lepingu tingimustele mittevastava kauba ümber vahetama omal kulul vastava kvaliteediga või lepingu tingimustele vastava kauba vastu üürniku määratud mõistliku tähtaja jooksul.
6. **Garantii** 
   1. Kaubal peab olema tootjagarantii, mis tähendab tootja kinnitust pakutud kauba garantiitööde teostamise kohta kõikide tootja kinnitatud partnerite (tootja esinduste, üürileandjate) juures, olenemata asjaolust, et kinnitatud partner ei pruugi olla üürileandja. Tootja garantiid saab esitada ainult tootja. Tootja on juriidiline isik, kes valmistab pakkumuses esitatud kaubad (sh ka isikut, kes komplekteerib kauba erinevatest komponentidest ning turustab valminud kaupa enda kaubamärgi all).
   2. Garantiiperioodi kestus on kogu üüri periood ehk 48 kuud. Garantiiperiood hakkab kulgema alates kauba vastuvõtmisest üürniku poolt. Garantii korras kauba asendamisel algab asendatud kauba garantii 48 kuud kulgema alates asendatud kauba üleandmisest üürnikule.
   3. Garantii alla lähevad koos kaubaga ka kõik lisaseadmed ja –komponendid, mis koos kauba üle antakse.
   4. Samasuguste kaupade garantiitingimused on ühesugused kogu garantii piirkonna ulatuses. Garantii piirkonnaks on Euroopa Liidu piirkond.
   5. Garantiiga seotud või hõlmatud töid (garantiitöid) teostatakse samadel tingimustel kogu garantii piirkonnas.
   6. Garantii, garantiitööde või nende käigus asendatavate kaupade või osutatavate teenuste eest eraldi või täiendavalt tasu ei maksta.
   7. Tõrkega kauba täieliku töövõime taastamise või samasuguse tõrkevaba kaubaga asendamise tähtaeg on kuni 2 tööpäeva alates tõrketeate saamisest.
   8. Kui kauba komponentides esineb garantiiperioodil tõrkeid rohkem kui kolm korda, asendatakse kaup tervikuna teise samasuguse tõrkevaba kaubaga.
   9. Kui vähemalt 25%-l üürniku kasutuses olevatest samasugusest kaubast esineb tõrge, siis on üürnikul õigus nõuda kõigi samasuguse kauba ühikute korraga ümbervahetamist 20 tööpäeva jooksul.
   10. Garantii ei välista ega piira ostja õigust kasutada muid seadusest ja lepingust tulenevaid õiguskaitsevahendeid.
   11. Garantiiperioodi jooksul peab olema tagatud aku tugiaeg normaalsetel kasutustingimustel vähemalt 60% uue aku tugiajast, vastasel juhul tuleb üürileandjal aku garantiikorras välja vahetada.
   12. Garantii tagab üürniku jaoks tasuta kauba (sülearvuti) BIOSe ja draiverite tarkvarauuendused kogu garantiiperioodi jooksul. Kõik kauba ja selle komponentide draiverid, BIOSed või UEFId ning nende uuendused ja parandused peavad olema üürnikule kättesaadavad kauba tootja kodulehelt
7. **Kauba tagastamine lepingu lõppemisel**
   1. Lepingu lõppemisel kohustub üürnik lepingu objektiks oleva kauba tagastama üürileandjale. Tagastatav kaup peab olema seisukorras, mis vastab kauba sihipärasest kasutamisest tulenevale normaalsele kulumisele.
   2. Kauba tagastamine (üleandmine ja vastuvõtmine) toimub üürniku poolt määratud asukohas Eestis Saue vallas, selle eest eraldi tasu maksmata.
   3. Kaup tagastatakse üüriperioodi lõppemisel 60 kalendripäeva jooksul või poolte vahelisel kokkuleppel muul ajal (tagastamisperiood). Kauba kasutamine üürniku poolt tagastamisperioodil ei ole lubatud, v.a vastava kokkuleppe olemasolul üürileandjaga.
   4. Üürnik teatab üürileandjale e-kirja teel, kui kaup on äraviimiseks valmis. Üürileandja kohustub valmis pandud kauba üürniku ruumidest ära viima hiljemalt 14 päeva jooksul üürnikult teate saamisest. Üürileandja kannab kauba äraviimise kulud. Kui üürileandja ei ole kokkulepitud tähtaja jooksul kaubale järele tulnud, siis on üürnikul õigus kaup hoiustada ning üürileandja on kohustaud kandma kauba hoiustamise ja käsitlemisega seotud kulud.
   5. Kauba tagastamisel valduse üleandmisel üürileandjale allkirjastavad pooled kauba tagastamise akti.
   6. Kui kaup on üürileandja valdusesse tagastatud, siis teeb üürileandja kauba kohta vastavalt tagastamise aktile inventuuri ja töövõime kontrolli. Kui tagastatava kaubaga on probleeme, siis edastab üürileandja üürnikule 7 tööpäeva jooksul kauba valduse vastuvõtmisest teate puuduste kohta tagastatud kaubas (loetelu tagastatud, puuduvatest ja katkistest seadmetest ning puudustest). Kui üürileandja ei ole 7 tööpäeva jooksul teadet puuduste kohta esitanud, siis loetakse, et tagastatud kaubaga probleeme pole ja loetakse kaup nõuetekohaselt tagastatuks. Hilisem pretensioonide esitamine ei ole lubatud.
   7. Kui tagastatud kaup ei ole normaalsele kulumisele vastavas töökorras ja kaubal on puudusi, mida garantii ei kata või kaup on kahjustunud viisil, mida kindlustus ei kata, siis on üürileandjal õigus nõuda üürnikult vigade parandamist, esitades kirjaliku nõude, mille summa vastab vigade hulgale, kuid ei tohi siiski ületada kauba turuhinda. Üürnik võib korraldada puuduse kõrvaldamise ka iseseisvalt.
   8. Kui pooled ei jõua kokkuleppele tagastatud kaubas esinevate puuduste olemasolu osas või kauba turuhinnas või vigade parandamise väärtuses, siis on üürnikul õigus korraldada erapooletu eksperdi juhtimisel ekspertiis, milles on õigus osaleda ka poolte esindajatel. Erapooletu eksperdi ekspertiisitasu tasub pool, kelle kahjuks ekspertarvamus tehti.
   9. Üürileandjal on kohustus koheselt pärast kauba tagastamist üürniku poolt kontrollida kõigi tagastatud seadmete andmekandjaid. **Kui üürileandja avastab kauba kontrollimise käigus, et tagastatud seadmete andmekandjatel on üürniku andmeid, siis on üürileandja kohustatud kustutama kõik kauba andmekandjatel olevad üürniku andmed koheselt ning teavitama üürnikku sellest kirjalikku taasesitamist võimaldavas vormis.**
8. **Vastutus**
   1. Pooled vastutavad lepinguga võetud kohustuste täitmata jätmise või mittekohase täitmise eest Eesti Vabariigi õigusaktides ning lepingus ettenähtud korras. Pooled ei vastuta lepingu rikkumise eest, mis leidis aset vääramatu jõu tagajärjel.
   2. Üürileandja vastutab ainuisikuliselt lepingu täitmiseks vajalike lubade ja litsentside saamise eest, samuti et üürnikule kauba kasutamiseks antava litsentsi üleandmisega ei rikuta kolmandate isikute õigusi. Juhul kui kolmas isik esitab oma õiguste rikkumise tõttu üürnik vastu hagi ning see rahuldatakse, tasub üürileandja võimalikud kahjuhüvitusnõuded, samuti advokaaditasud ja muud kohtumenetlusega seonduvad kulud.
   3. Kui kumbki pool viivitab oma lepingujärgsete kohustuste täitmisega üle kokkulepitud tähtaja ja ei esine vastutusest vabastavaid asjaolusid, siis on teisel poolel õigus nõuda leppetrahvi tasumist, mille suuruseks on kuni 60 eurot iga viivitatud kalendripäeva eest kuni kohustuse nõuetekohase täitmiseni.
   4. Kui kumbki pool viivitab lepingus sätestatud rahaliste kohustuste täitmisega ja ei esine vastutusest vabastavaid asjaolusid, siis on rikkumises olev pool kohustatud teise poole nõudmisel maksma viivist 0,15% tähtaegselt tasumata summalt päevas iga viivitatud kalendripäeva eest.
   5. Poolel on õigus nõuda lepingu olulise rikkumise korral leppetrahvi kuni 30% lepingu hinnast iga vastava juhtumi korral ja/või leping erakorraliselt üles öelda. Oluliseks lepingu rikkumiseks loetakse muuhulgas, kuid mitte ainult, järgmised juhud:
      1. üürileandja hilineb oma lepingujärgsete kohustuste täitmisega rohkem kui 30 kalendripäeva;
      2. üürileandja ei kõrvalda puudusi või viivitab nende kõrvaldamisega rohkem kui 30 kalendripäeva;
      3. üürileandja ei saa lepingu täitmiseks vajalikku luba või litsentsi;
      4. üürileandja ei täida garantiiperioodil lepingust tulenevaid kohustusi;
      5. üürileandja annab oma lepingujärgsed kohustused üle kolmandatele isikutele;
      6. pool rikub konfidentsiaalsuskohustust, sh kui üürileandja ei kustuta kauba andmekandjal avastatud üürniku andmeid või olenemata süüst avaldab need kolmandatele isikutele;
      7. üürnik on viivituses lepingus kokku lepitud maksetähtajaga rohkem kui 30 kalendripäeva.
   6. Kui üks pool rikub oma lepingust tulenevaid kohustusi, siis on teisel poolel õigus lisaks lepingus kokkulepitule kasutada tema suhtes ka muid võlaõigusseadusest tulenevaid õiguskaitsevahendeid.
   7. Leppetrahvi tasumine ei asenda kohustuse täitmist ning lisaks leppetrahvile on üürnikul õigus nõuda leppetrahvi summat ületavate tekitatud kahjude hüvitamist ning rakendada muid õiguskaitsevahendeid.
   8. Üürnikul on õigus ühepoolselt tasaarvestada üürileandjale maksmisele kuuluvast lepingu tasust lepingust tulenevaid ja üürnik poolt rakendatud leppetrahve ning tekitatud kahju korral kahjuhüvitisi.
9. **Vääramatu jõud**
   1. Pooled ei vastuta oma lepingust tulenevate kohustuste rikkumise eest, mille põhjustas vääramatu jõud. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
   2. Lepingu mittetäitmine põhjusel, mida on tekitanud vääramatu jõud, loetakse vabandatavaks üksnes tingimusel, et pooled rakendavad jõupingutusi sellise olukorra vältimiseks ning tingimusel, et võetakse tarvidusele meetmed lepingu täitmiseks.
   3. Pool, kelle tegevus lepingujärgsete kohustuste täitmisel on takistatud vääramatu jõu asjaolude tõttu, on kohustatud sellest koheselt kirjalikult teatama teisele poolele. Teates tuleb kirjeldada lepingu täitmise takistust, samuti esitada põhjendused ja tõendid, mis näitaks, et takistus on põhjustatud vääramatust jõust ja pool on rakendanud kõiki võimalikke meetmeid takistuse ületamiseks. Võimalusel tuleb teates esitada prognoos takistuse ajalise kestuse kohta.
   4. Vääramatu jõud muudab lepingus toodud tähtaegu perioodi võrra, mille jooksul vääramatu jõu tegurid takistavad lepingu täitmist. Pooled peavad oma lepinguliste kohustuste täitmist jätkama niipea, kui vääramatu jõu tegurid on kõrvaldatud.
   5. Kui vääramatu jõu asjaolud kestavad üle 30 päeva, otsustavad pooled läbirääkimiste käigus oma lepinguliste kohustuste täitmise võimalused.
   6. Kui vääramatu jõu asjaolud takistavad lepingu täitmist kestusega üle 60 kalendripäeva, siis on pooltel õigus leping erakorraliselt üles öelda või lepingust taganeda. Sellisel juhul ei ole pooltel õigus nõuda teiselt poolelt lepingu mittetäitmise või mittenõuetekohase täitmisega tekitatud kahju hüvitamist. Käesolev punkt ei välista ega piira poolte õigust kasutada muid seadusest tulenevaid lepingust taganemise aluseid.
10. **Lepingu jõustumine, muutmine ja lõppemine**
    1. Leping jõustub ja loetakse sõlmituks selle allkirjastamisel mõlema poole poolt (lepingu sõlmimise päev on viimase digitaalallkirja andmise päev) ja kehtib kuni lepingujärgsete kohustuste täitmiseni.
    2. Lepingut võib muuta poolte kirjalikul kokkuleppel ja kooskõlas riigihangete seadusega. Muudatused jõustuvad pärast nende allkirjastamist mõlema poole poolt või poolte poolt määratud tähtajal. Kirjaliku vormi mittejärgimisel on muudatused tühised.
    3. Lepingut muuta sooviv pool esitab muudatusettepanekud teisele poolele kirjalikult. Muudatusettepanek peab olema põhjendatud. Teine pool on kohustatud ettepaneku läbi vaatama ja ettepaneku esitanud poolele kirjalikult vastama hiljemalt 10 kalendripäeva jooksul arvates ettepaneku saamisest. Ettepaneku mitterahuldamise otsus peab olema põhjendatud.
    4. Lepingut võib lõpetada ennetähtaegselt poolte kokkuleppel. Pool võib lõpetada lepingu ühepoolselt ennetähtaegselt seaduses ja lepingus ettenähtud juhtudel.
11. **Konfidentsiaalsus**
    1. Pooled ei avalda lepingu täitmise käigus teatavaks saanud teise poole konfidentsiaalset informatsiooni kolmandatele isikutele ilma teise lepinguosalise kirjaliku nõusolekuta, välja arvatud juhul, kui teabe avaldamise kohustus tuleneb õigusaktidest.
    2. Konfidentsiaalne informatsioon on lepingu mõistes selline informatsioon, mis on avaldamise hetkel tähistatud kui konfidentsiaalne või informatsiooni olemusest võib mõistlikult eeldada, et see on konfidentsiaalne**. Konfidentsiaalseks tuleb lugeda kõiki tagastatud kauba andmekandjatel asuvaid üürniku andmeid, sh kõiki isikuandmeid.**
    3. Üürileandja täidab andmekaitsealaseid ja infoturvet puudutavaid õigusakte ja muid eeskirju, et vältida kolmandate isikute juurdepääs konfidentsiaalsele infole ja teenuse osutamise käigus teatavaks saanud isikuandmetele. Üürileandja hoiab tähtajatuna saladuses ning kohustub mitte edastama kolmandatele isikutele üürniku konfidentsiaalseid andmeid, olenemata sellest, kas need on teatavaks saanud lepingulisi kohustusi täites või muul viisil, v.a kui õigusaktidest ei tulene teisiti.
    4. Vastutus konfidentsiaalsuskohustuste täitmata jätmise eest lasub lepinguosalistel kõigi isikute suhtes, kelle nad on lepingu täitmisele kaasanud.
    5. Konfidentsiaalsusnõue kehtib nii lepingu täitmise ajal kui ka tähtajatult pärast lepingu lõppemist.
    6. Pooled ei loe konfidentsiaalseks infoks käesolevat lepingu teksti.
12. **Teated**
    1. Lepinguga seotud teated peavad olema esitatud kirjalikus või sellega võrdsustatud elektroonilises vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi.
    2. Informatsioonilist teadet võib edastada vabas vormis telefoni või e-posti teel lepingus nimetatud kontaktisikule.
    3. Kirjalikud või sellega võrdsustatud elektroonilises vormis teated edastatakse teisele poolele tema lepingus või äriregistris märgitud ametlikule e-postiaadressile digitaalselt allkirjastatuna või posti teel tähitud kirjaga lepingus või äriregistris märgitud ametlikule asukoha aadressile või antakse üle allkirja vastu. Ühe poole teade teisele poolele loetakse kättesaaduks, kui teade on saadetud ametlikule e-posti aadressile ning sellest on möödunud üks tööpäev või postiaadressile ning sellest on möödunud 4 tööpäeva, v.a juhul, kui teine pool on teate kättesaamist e-posti teel varasemalt kinnitanud või kättesaamist allkirjaga kinnitanud.
    4. Pool on kohustatud kätte saadud ning vastust eeldavale teatele vastama hiljemalt 5 kalendripäeva jooksul selle kättesaamisele järgnevast päevast lugedes, kui teates või lepingus ei ole ette nähtud vastamiseks teistsugust tähtaega.
13. **Kontaktisikud**
    1. Üürniku kontaktisik ja esindaja üleandmise-vastuvõtmise aktide, teadete jms lepinguga seonduvate dokumentide (v.a lepingu muutmine või lõpetamine) allkirjastamisel on …….. ……….. (tel: ……….., elektronpost: …………..).
    2. Üürileandja kontaktisik ja esindaja üleandmise-vastuvõtmise aktide, teadete jms lepinguga seonduvate dokumentide (v.a lepingu muutmine või lõpetamine) allkirjastamisel on …….. ……….. (tel: ……….., elektronpost: …………..).
14. **Poolte andmed ja allkirjad**

|  |  |
| --- | --- |
| Üürnik: | Üürileandja: |
| Saue Vallavalitsus | - |
| 77000430 | - |
| Kütise 8, Saue linn,  Saue vald, Harju maakond 76401 | - |
| info@sauevald.ee | - |
|  |  |
| (allkirjastatud digitaalselt) | (allkirjastatud digitaalselt) |
| - | - |
| - | - |
|  |  |